Annick Guillerme - Pluskelleg | Becedia\nAnnick Guillerme - Pluskelleg\nVideo of ANNICK GUILLERME\nAnnick Guillerme, deus Pluskelleg a gont deomp penaos e oa he labour kentañ 'ti ur boutaouer-koad e Kallag.\nLors : Ha te … te 'zo bet savet 'ba ur feurm è ?\nLors : Ha petra ' zo kaoz n'oc'h ket chomet 'ba 'r feurm da labourad ?\nAnnick : Dija 'oa ket ehomm diouin kar re vihan 'oa ar feurm\nLors : Ped devezh-arad 'oa ?\nAnnick : Trizek !\nLors : Ha ped bugel 'oa ?\nAnnick : Ha 'oamp pe'r 'benn neuhe … teier blac'h hag ur paotr … ha 'oa ket ehomm diouimp 'ba' yêr ha 'oan komañset 'giz-se tamm bihan ha tamm bihan da labourad\nLors : Maezh\nAnnick : Maezh … bin maezh kêr koa pe maezh er yêr … da Gallag 'oan 'lese da gentañ\nLors : Da Gallag d'ober petra ?\nAnnick : Bin 'ba' skol 'oan bet beked … tre ma c'hwezek vlâ 'ma … pé 'oan aet d'ar skol ha 'giz-se … goude 'oan aet neun da labourad da di un', 'tec'hen un ostaliri 'rae...\nLors : 'Ba' Kallag ?\nAnnick : Ya 'ba Kallag ya … boued da greisteiz ha boutaouer koad … eñ 'oa boutaouer koad ...eñ 'oa ...ma « patron » 'oa boutaouer koad\nLors : Ha peseurt ano 'na ar « patron » ?\nAnnick : Matao vije graet\nLors : Matao, hag e ano familh ?\nAnnick : E ano familh 'oa Louarn\nLors : Matao Louarn.\nAnnick : Ya … deus treusket Rostren\nLors : Hag e tae da Gallag, petramant... ?\nAnnick : Nann nann, ar re-he 'oa ' chom 'ba Kallag hin… ar re-he 'oa 'chom 'ba Kallag fas da skol ar baotred anfin ar skol-se 'mañ ket ken è… se 'ra fas d'ar « mairie » bremañ 'ba Kallag\nLors : Hag ober' raent boued da greizhteiz, ha boutoù ?\nAnnick : Da greizhteiz, ya, ha eñ 'oa boutaouer koad.\nLors : A hi 'rae ar boued ?\nAnnick : Hi 'oa 'ober boued, ya.\nLors : Ha eñ 'oa boutaouer koad.\nAnnick : Eñ 'oa boutaouer koad … a-giz-se pé nije graet nê vije … ar re-he vije livet\nLors : A ya peseurt mod … ga' petra\nAnnick : Gant un espes livach pas …. n'é ket dour 'oa hin pugur 'oa du ha 'vije laket gant ur … 'vel ur brouss ahe, ha mim ' vije 'ober se ...me 'vije 'ober se\nAnnick : Ya ha neun 'oa boteier, ar re-he 'oa re koad toud, ha re choukoù-ler 'vize è\nLors : Choukoù-lêr... petra é se ?\nAnnick : Se 'oa ur votez ka'i 'vel … ur c'hlakoù ahe, ha ur choukenn-lêr hag ar batronez 'stage … anfin ur bointenn … anfin teier bointenn 'lake 'barzh, ha mim 'echue goude neun … ar re-he 'vije livet 'ba ur mod ell\nLors : 'Ba peseurt liou ?\nAnnick : Ar re-he 'vije melan hag re goad toud 'vije du toud\nAnnick : Ar livaj 'vije laket warnê 'oa hin' du\nLors : Hag ar batronez … houm' lake tachoù … tachoù bihan da...\nAnnick : Ya da stago ar choukenn warnê … choukenn-lêr war ar votez\nLors : Choukenn-lêr… ha piou ' zigase ar choukennoù-lêr-mañ ?\nAnnick : Ar re-he 'vije prenet giz-se ahe...\nLors : Ha goud a ouzes deus pelec'h 'teue ar choukennoù-lêr-se ?\nAnnick : 'Ran ket ... ouian ket deus pelec'h 'brenne nê … ar re-he 'vije 'ba bouestoù karton aze 'giz-se\nLors : A ya ...hag ar re-se 'oa … 'oa...\nAnnick : Se 'oa soupl memestra al lêr hin pugur 'benn 'kordo mad war choug ar votez\nLors : Ya hag bez 'oa tresadennoù ?\nAnnick : Ya 'oa ... pugur re 'vije boutoù choukoù-lêr 'naint ka'i toud ur beg lemm ha giz-se 'vije graet ur fleurenn pé ur … un dra benneked gaer war gorre ar votez kement a bravaad neï un tamm !\nLors : Ya ...ya ...ya ...ya ...ya ha 'vije ket graet war ar bouteier koad ?\nLors : Nann a yeo\nAnnick : Yeo, pas war ar re goad 'vije ket hin … lod 'rae med 'ba ti ar re-mañ 'vije ket graet se.\nAnnick : Nann\nLors : Hag al livach du a-mod-se 'vel peus kontet deom … din eu ...al livach-mañ 'oa 'ba bouestoù, petramant... ?\nAnnick : Bin eñ 'oa 'ba ur « bidon » bras ahe vije … a vije diskarget 'ba ur sku'll pe 'ba ur me oar petra … ya 'ba ur vouest benneked pe 'ba...\nLors : Ur volenn ?\nAnnick : Ya ya ya ha mim 'lake, 'vije laket ur manegenn neuhe kar henzh 'zue mad hag e chome du hom dorn, a vije laket ur manegenn...\nAnnick : 'vid lakaad livach war henzh.\nLors : Nintra 'med ur vanegenn pas … pas\nAnnick : A nann mijemp ket diou 'ba … lec'h 'oa … war ar broust 'oamp ket sanset da laket, petramant mijemp sotet re a draoù matren, me ouian ket mes 'giz-se 'oa ar stal !\nLors : Ha daoust hag-eñ 'peus soñj bremañ c'hoazh deus … out kap da laret deom ped bouteier koad 'oas kap da livet 'n'ur un devezh koa...\nAnnick : Ouu … ur bern … kar 'vije ket graet 'pad an dé … 'vije ket … pugur deus ar beure ' vije ar boued d'ober.\nAnnick : 'vije ket 'n'om okupet kalz deus ar bouteier\nAnnick : Med goude lein pé vije gwec'het ar baiselioù neun … ouian ket … n'on … pegement 'larefen 'wac'h … hanter-kant re votez matren ? … pas kalz ishpenn kar … 'benn . ... red 'oa kaout ur plas da laket nê è !\nLors : Da sec'ho\nAnnick : Ya … apeupre 'giz-se ha c'hoazh … dre 'n askenn … o, re goad toud ouies ahe ' vije un toul 'ba tu diabarzh ar votez ha 'vije staget gant ur fichern goude 'vid pareziñ nê …. hend ell 'vije bet ur votez deus an tu kleiz ha hain an tu dehou 'vi'ent bet toud da glask\nLors : Bin ya ya ya ya ya\nAnnick : Kichenn amañ 'vijent staget toud gant ur fichern\nLors : Ya ya ya ya bin ya « normal » é\nLors : Hag …. soñj 'peus deus ar priz … peseurt priz 'vize gwerzet ar bouteier ?\nAnnick : Ar boutoù …. 'm'eus ket\nLors : 'Peus ket ?\nAnnick : Nann nann\nLors : An dra-he 'oa « des francs » petramant gweneien ?\nAnnick : O nann « des francs » oaint hin … « des francs » 'oa 'benn neun !\nLors : « des francs » 'oa\nAnnick : O ya ya ya ya\nLors : Peseurt blavechoù 'oa se ?\nAnnick : Bin se 'rae pé 'ma me ugent vlâ koa … C'hwec'h hag hanter-kant.\nLors : Ha te … te a zo bet savet e-barzh ur feurm ivez\nLors : Ha petra a zo kaoz n'oc'h ket chomet e-barzh ar feurm da labourad ?\nAnnick : Dija ne oa ket ezhomm diouzin kar re vihan e oa ar feurm...\nLors : Ped devezh-arad e oa ?\nAnnick : Trizek.\nLors : ha ped bugel e oa ?\nAnnick : Hag e oamp pevar a-benn neuze ... teir blac'h hag ur paotr … ha ne oa ket ezhomm diouzhimp e-barzh ar gêr hag e oan komañset e-giz-se, tamm bihan ha tamm bihan, da labourad\nLors : Maez\nAnnick : Maez ...bin maez kêr koa pe maez ar gêr … da Gallag e oan alese da gentañ.\nAnnick : Bin e-barzh ar skol e oan bet beteg … tre ma c'hwezek vloaz am boa ...pa oan aet d'ar skol hag e-giz-se … goude e oan aet neuze da labourad da di unan … derc'hel un ostaleri a rae\nLors : E-barzh Kallag ?\nAnnick : Ya e-barzh Kallag ya ...boued da greizteizh ha boutaouer koad … eñ a oa boutouaer koad … eñ a oa … ma « patron » a oa boutouaer koad\nLors : Ha peseurt ano en doa ar « patron » ?\nAnnick : Matao e vije graet\nAnnick : E ano familh a oa Louarn.\nLors : Matao Louarn ?\nAnnick : Ya … diouzh e-treseg Rostren.\nLors : Hag e teue da Gallag peotramant... ?\nAnnick : Nann nann, ar re-se a oa o chom e-barzh Kallag hin … ar re-se a oa o chom e-barzh Kallag fas da skol ar baotred, anfin ar skol-se n'emañ ket ken ivez … se a ra fas d'ar « mairie » bremañ e-barzh Kallag.\nLors : Hag ober a raent boued da greizteizh, ha boutoù ?\nAnnick : Da greizteizh, ya, hag eñ a oa boutouaer koad.\nLors : A hi a rae ar boued ?\nAnnick : Hi a oa oc'h ober boued ya\nLors : Hag eñ a oa boutouaer koad.\nAnnick : Eñ a oa boutouaer koad … a-giz-se pa dije graet anezho e vije... ar re-se a vije livet.\nLors : A ya peseurt mod … gant petra ?\nAnnick : Gant un espes livaj pas … n'eo ket dour e oa hin, peogwir e oa du hag e vije lakaet gant ur … evel ur broust aze, ha ni a vije oc'h ober se … me a vije oc'h ober se.\nAnnick : Ya ha neuze a oa re bouteier … ar re-se a oa re koad toud ha re choukoù-lêr a veze c\nLors : Choukoù-lêr … petra eo se ?\nAnnick : Se a oa ur votez kazimant evel ...ur c'hlakoù aze hag ur choukenn lêr, hag ar batronez a stage … anfin ur bointenn ...anfin teir bointenn a lake e-barzh,ha ni a echue goude neuze, ar re-se a vije livet e-barzh ur mod all\nLors : E-barzh peseurt lioù ?\nAnnick : Ar re-se a vije melen hag ar re goad toud a vije du toud.\nAnnick : Al livaj a vije lakaet warnezho a oa hini du\nLors : Hag ar batronez ... homañ a lake tachoù … tachoù bihan da...\nAnnick : Ya, da stagañ ar choukenn warnezho … choukenn-lêr war ar votez\nLors : Choukenn-lêr … ha piou a zegase ar choukennoù-lêr-mañ ?\nAnnick : Ar re-se e vije prenet e-giz-se aze.\nLors : Ha gouzoud a ouzes diouzh pelec'h e teue ar choukennoù-lêr-mañ ?\nAnnick : Ne ran ket … ne ouian ket diouzh pelec'h a brene anezho … ar re-se e vije e-barzh bouestoù kartoñs aze e-giz-se ...\nLors : A ya … hag ar re-se a oa … a oa …\nAnnick : Se a oa soupl memestra al lêr hin, peogwir a-benn (a)kordañ mad war choug ar votez.\nLors : Ya, hag bez e oa tresadennoù ?\nAnnick : Ya e oa … peogwir re a vije boutoù choukoù lêr o doa kazimant toud ur beg lemm hag e-giz-se e vije graet ur fleurenn pe ur … un dra bennaked gaer war gorre ar votez kement a bravaad anezhi un tamm\nLors : Ya ya ya ya ya ha ne vije ket graet war ar bouteier koad ?\nLors : Nann a eo\nAnnick : Eo … pas war ar re goad ne vije ket hin … lod a rae mes e-barzh ti ar re-mañ ne vije ket graet se.\nLors : Hag al livaj du a-mod-se evel ho peus kontet deomp … din eu … al livaj-mañ e oa e-barzh bouestoù peotramant …\nAnnick : Bin eñ e oa e-barzh ur « bidon » bras aze a vije … a vije diskarget e-barzh ur skudell pe e-barzh … me a oar petra ... ya e-barzh ur vouest bennaked pe e-barzh …\nAnnick : Ya ya ya ha ni a lake … e vije lakaet ur manegenn neuze kar hennezh a zue mad hag e chome du hon dorn, e vije lakaet ur vanegenn.\nAnnick : Evid lakaad livaj war hennezh.\nLors : Netra nemet ur vanegenn pas … pas ...\nAnnick : A nann n'hor bije ket dioù e-barzh … e-lec'h a oa ...war ar broust ne oamp ket sanset da lakaad, peotramant hon dije saotret re a draoù marteze me ne ouian ket, mes e-giz-se e oa ar stal\nLors : Ha daoust hag-eñ ho peus soñj bremañ c'hoazh diouzh ...out kap da larout deomp ped bouteier koad e oas kap da livañ en un devezh koa...\nAnnick : Ouuu … ur bern …. kar e vije graet e-pad an deiz … ne vije ket … peogwir diouzh ar beure e vije ar boued d'ober\nAnnick : ne vije ket en em okupet kalz diouzh ar bouteier\nAnnick : Mes goude lein pa vije gwalc'het ar baiselioù … neuze … ne ouian ket … n'onn ket pegement e larefen awalc'h …hanter-kant re votez marteze … pas kalz ouzhpenn kar … a-benn red e oa kaout ur plas da lakaad anezho ivez\nLors : Da sec'hañ\nAnnick : Ya … apeupre e-giz-se ha c'hoazh … dre an askenn o re goad toud ouies aze e vije un toull e-barzh an tu diabarzh ar votez hag e vije staget gant ur sifelenn goude evid pareziñ anezho … a-hend-all e vije bet ur votez diouzh an tu kleiz hag hini an tu dehou e vijent bet toud da glask\nAnnick : E-kichenn amañ e vijent staget e-giz-se toud gant ur sifelenn\nLors : Ya ya ya ya, bin ya « normal » eo\nLors : Hag.... soñj ho peus diouzh ar priz …. peseurt priz e veze gwerzet ar bouteier\nAnnick : Ar boutoù … n'am eus ket\nLors : N'ho peus ket\nLors : An dra-se a oa « des francs » pe gweneien\nAnnick : O nann « des francs » e oant hin … « des francs » e oa a-benn neuze\nLors : « Des francs » e oa\nLors : Peseurt bloavezhioù e oa se\nAnnick : Bin se a rae ...pa'm boa-me ugent vloaz koa … c'hwec'h hag hanter-kant.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/374 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/374\nar feiz, e oamp dalc’het da ziwall dindan al lezen, evit ar feiz pehini a dlie beza dizoloet. (24) Evel-se al lezen a zo bet hon rener evit hor c’has beteg ar C’hrist, evit ma vijemp justifiet dre ar feiz. (25) Hogen, ar feiz o veza deuet, n’emomp mui dindan ar rener-ze. (26) Rag c’houi holl a zo bugale da Zoue dre ar feiz en Jesus-Christ. (27) Rag kement hini ac’hanoc’h a zo bet badezet er C’hrist, hen deuz gwisket ar C’hrist. (28) N’euz mui na Judeo na Grek ; n’euz nag esclav na den libr ; n’euz na goaz na maouez ; rag c’houi holl a zo unan en Jesus-Christ. (29) Ha mar d’oc’h d’ar C’hrist, neuze ez oc’h lignez Abraham, hag an h heritourien hervez ar bromessa.\nHOGEN, me a lavar penaos, keit ha ma’z eo an heritour eur bugel, ez eo henvel en pep tra ouz eun esclav, petra-benag ma’z eo mestr var pep tra ; (2) mes choum a ra dindan renerien ha culatored, beteg an amzer merket gant an tad. (3) Evel-se ive ni, pa oamp bugale, e oamp en esclavach dindan kenta genteliou ar bed. (4) Mes, pa’z eo deuet an amzer merket, Doue hen deuz digasset he Vab, ganet euz a eur vreg, ganet dindan al lezen, (5) evit prena ar re a oa dindan al lezen, evit ma teujemp da veza bugale a adoption. (6) Hag, abalamour ma’z oc’h bugale, Doue hen deuz digasset Spered he Vab en ho calonou, hag ar Spered-ze a gri : Abba, O Tad ! (7) Dre-ze n’oud ken eun esclav, mes eur mab, ha mar d’oud eur mab, ez oud ive heritour da Zoue dre ar C’hrist.\n(8) Mes en amzer-ze, evit-gwir, dre ne anavezec’h ket Doue, e servichec’h doueou ha n’int ket doueou dre ho natur. (9) Ha breman pa hoc’h euz anavezet Doue, pe kentoc’h pa’z oc’h bet anavezet gant Doue, penaos e tistroit-hu c’hoas d’ar c’henta genteliou dister ha paour-ze, da bere e fell deoc’h plega a-nevez ? (10) Miret a rit gant aked an deiziou, ar miziou, an amzeriou hag ar bloaveziou. (11) Aoun em euz evidoc’h, n’em befe labouret en hoc’h andred, ha kollet va foan.\n(12) Breudeur, me ho ped, bezit evel-d’oun, rag me ive a zo eveldoc’h. N’hoc’h euz great gaou e-bed ouzin ; (13) hag anaoud a rit penaos em euz prezeget deoc’h an Aviel araog breman er zempladurez euz ar c’hig ; (14) ha n’hoch euz ket va dispri-\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/374&oldid=125498 »


Gouezeg - Wikipedia\nKarreg an Tan.\n1 098 ann. (2019)\n48° 10′ 12″ Norzh\n3° 58′ 15″ Kornôg / 48.17, -3.970833\nbihanañ 19 m — brasañ 270 m\nGouezeg a zo ur gumun eus Bro-Gerne e Kanton Brieg, e departamant Penn-ar-Bed, e kornôg Breizh. Emañ er vroig Rouzik.\n3.1 Savadurioù relijiel katolik\n3.1.1 Iliz katolik Sant Pêr\n3.1.2 Chapel ar feunteunioù\nDekred eus ar 26 a viz Du 1790 war al le ret: e penn-kentañ 1791 e voe graet al le ouzh ar Roue, ar vro hag al lezennoù gant David, person ; nac'het e voe al le gant ar c'hure anvet Bozeg.\nLazhet voe ar person David e miz Even 1795 gant ur bagad chouanted war o hent da veilh-boultr Pont-ar-Veuzenn, ar pezh zo deut da vezañ danvez ar pezh-c'hoari Ar Person touer savet gant Yeun ar Gow e 1960. Hervezañ, ar c'hure Bozeg a oa d'ar mare-se o vevañ en harlu e Bro-Spagn : s.o. ar "Skleridigez" e penn kentañ al levr.\n113 gwaz eus ar gumun, d.le. 4,84% eus he foblañs e 1911, a gollas o buhez abalamour d'ar brezel.\nIliz katolik Sant PêrAozañ\nSavet e oa an iliz e meur a wech ha da vareoù disheñvel. An nev a voe savet er XVIvet kantved, ar porched norzh e-kreiz ar XVIIvet kantved, ar sakristi a weler ez eus bet skrivet outi a c'houlennas ar person Julien Gouezel lakaat sevel anezhi e 1724, ar c'hloc'hdi gant daou seurt garidoù hag ur gorzenn eizhkognek a voe adsavet e 1747, an izelvos su a voe savet e 1830-1832 hag ar c'heur e 1899.\nAr werenn vras, anezhi oberenn ur stal-labour eus Kemper eus an trede kard eus ar XVIvet kantved, zo gouestlet da Basion ar C'hrist hag a zo peuzheñvel ouzh gwerennegoù Gwengad, Gwimilio, ar Merzher-Salaun, Kemeneven hag ar Roc'h-Morvan. Awenet e oant gant un engravadur gant Jost Negker, livour an impalaer Maksimilian Aostria.\nMont a reer tre ar porzh-iliz dre un nor bras-divent eus 1754 zo kinklet gant peder delwenn e maen Kersanton, maen teñval a veze tennet eus mengleuzioù zo anezho war ribl ar richer Zaoulaz e Penn-ar_Bed, aes da gizellañ ha dre-se implijet ingal evit kizellañ e Breizh.\nChapel ar feunteunioùAozañ\nAr chapel, bet perc'hennet gant abati sistercian Koat Malouen ha goude gant duged Breizh, a oa savet e dibenn ar XVvet kantved hag e deroù ar XVIvet kantved. Roet e voe hec'h anv dezhi diwar an teir feunteun a zo o redek en he c'hichen.\nGwelet a reer, en diabarzh, er pavezadur ardamezioù Gwion Kelenneg, kambrelan dug breizh, hag e wreg Janed Rostrenen (dimezet e 1450), ur murlivadur a daolenn skourjezadenn ar C'hrist, bet graet en hanterenn gentañ ar XVIIvet kantved, koulz hag un dribunell eus 1671. Gwelet a reer ivez tammoù bras eus gwerennoù-livet eus ar XVIvet kantved a oa gouestlet da Basion ar C'hrist ha da gurunidigezh ar Werc'hez Vari.\nAr c'hloc'hdi , dezhañ un doenn volzek eizhkognek, zo sko ouzh un douribell-skalerioù. Savet e oa en-dro e dibenn ar XVIIvet kantved hag e deroù an XVIIIvet kantved.\n1966 : Yeun ar Gow, skrivagner brezhonek.\nTud Gouezeg zo tud droch :\nOuzh ur c'harrdi reont ul loch\nHag ouzh un ibil reont ur broch. E Skeud Tour Bras Sant Jermen, 1978/228\n(br) Gouezeg war lec'hienn Geobreizh\nKartenn Gouezeg eus Cassini war lec'hienn GenCom\nGouezeg war GenCom\nKroazioù ha kalvarioù Gouezeg\nar Glad war lec'hienn Ministrerezh ar Sevenadur\nKumunioù nepell diouzh Gouezeg\nAdtapet diwar « https://br.wikipedia.org/w/index.php?title=Gouezeg&oldid=1971098 »


Parzieg (35) : ur groaz taget, ur Werc'hez laeret\nCulture & Patrimoine, E brezhoneg, FOUGERES, Local, Patrimoine\nE kêriadenn La Belle Etoile e Parinieg e bro Felger e oa ur groaz wenn. Ken kozh e oa hi ma oa bet lakaet unan nevez, heñvel-mik, gant al labourer-douar perc’henn war an dachenn. Ur Werc’hez degaset eus Lourdes a oa bet lakaet ouzhpenn outi gantañ.\nDisadorn dremenet e voe mantret ar paizant o welet e oa bet taget ar groaz gant taolioù pentur orañjez ha laeret ar Werc’hez santel. Gant piv ? Den ne oar evit poent. D’an nebeutañ setu un taol kristenofob ouzhpenn ha ne vo ket douget er c’hontoù moarvat !\nTags : brezhoneg, Bro Felger, christiannophobie, Gwerc'hez, Parigné, parinieg, saint-vierge, taol kristenofob\nKomorzhel (35) : hag ur banne a-raok mont da votiñ !


Gweladennoù e brezhoneg e mirdi an Arzoù-kaer e Naoned – Radio Naoned\nGweladennoù e brezhoneg e mirdi an Arzoù-kaer e Naoned\nKentin Daniel en deus desket brezhoneg warlene gant Skol an Emsav e Sant-Ervlan hag emañ bremañ o labourat war ar glad.\nKinnig a ra d’ar mirdioù ha lec’hioù glad Breizh krouiñ kinnigoù hanterouiezh ar glad e brezhoneg.\nKinniget ‘vez gantañ gweladennoù e brezhoneg e mirdi an Arzoù kaer e Naoned.\nC’hoariva e brezhoneg : Atersadenn Bob Simon Div ‘zhun ‘zo bremañ oa deuet Bob Simon da Sant-Ervlan da welet stajidi Skol an Emsav. Profitet ‘noa Melaine eus an digouezh-se evit lakaat anezhañ...\nAtersadenn Tara Adeux : kenurzhierez nevez Kentelioù an Noz Abaoe an distro-skol ez eus ur genurzhierez nevez er gevredigezh Kentelioù an Noz ! Tara ADEUX ‘zo deuet ouzh mikro Marianne d’en em ginnig....


Région_Bretagne - Bretagne.fr > Page Breton - Barregezhioù\nKefridioù ar Rannvro\nKrouet e oa bet ar Rannvroioù e 1982 hag emdroet eo o zachenn obererezh abaoe. Diwar vremañ e rankont, hervez al lezennoù digreizennañ, ober war-dro al liseoù, ar stummañ micherel, an diorren ekonomikel, an treuzdougen… En tu all d’ar redioù-se he deus dibabet Rannvro Breizh labourat ivez war dachenn ar sevenadur, an enklask, al lojeiz, ar yec’hed, an ingalded merc’hed-paotred…\nDiorren an ekonomiezh\nKarget e oa ar Rannvroioù da sikour diorren ekonomikel o ziriad a-gevret gant ar strollegezhioù all (departamantoù, kumunioù). Ar Rannvroioù eo a zo er penn a-raok e-touez ar strollegezhioù all war dachenn an ekonomiezh ha diwar vremañ e c’hallont kas ar gefridi-se da benn evit gwir, eus sevel ur brastres diorren strategel betek merañ ar skoazelloù d’an embregerezhioù.\nEvit kas an neveziñ war-raok he deus divizet Rannvro Breizh harpañ an enklask, daoust ma’z eo ur gefridi hag a sell ouzh ar Stad da gentañ-penn.\nGouzout hiroc’h war :\nPolitikerezh ekonomiezh hag implij ar Rannvro\nPolitikerezh Enklask ar Rannvro\nAr stummerezh kentañ hag ar stummerezh dibaouez\nKarget eo ar Rannvroioù da sevel, nevesaat ha pourchas ostilhoù d’al liseoù, hag ivez eus o mont en-dro evel, da skouer, merañ an implijidi n’int ket kelennerien. Termenañ ha seveniñ a reont ar politikerezhioù rannvroel war an deskardelezh ha war stummerezh micherel ar yaouankizoù hag an oadourien a zo o klask ul labour pe a zo o klask mont war ur vicher nevez. Dibabet he deus Breizh ivez degas skoazell d’an deskadurezh uhel evit diorren ur c’hinnig stummañ kempouez e-barzh ar vro.\nPolitikerezh Liseoù ar Rannvro\nPolitikerezh Stummerezh Micherel ar Rannvro\nPolitikerezh Deskadurezh uhel ar Rannvro\nKempenn an tiriadoù ha treuzdougen\nKevelerien bennañ ar Stad eo ar Rannvroioù evit kempenn an tiriad, rak-se int karget da labourat evit diorren ar c’hêrioù hag ar maezioù e kempouez an eil re gant ar re all. Dibab a reont dreist-holl al lec’hioù da staliañ an aveadurioù bras, an isframmoù hag ar servijoù evit mad an holl, ha diwall a reont ma vo kempoell ar raktresoù aveiñ gant politikerezhioù ar Stad hag ar strollegezhioù all.\nEvit an treuzdougen e reont o lod evit modernaat an isframmoù bras (hentoù, hentoù-houarn, porzhioù, aerborzhioù) hag aozañ a reont treuzdougen rannvroel an dud (trenioù ha kirri-boutin THR, treuzdougen etre kêrioù ha treuzdougen d’ar skolioù). An dra gentañ d’ober evit Breizh eo sevel al linenn tizh bras evit mont eus Pariz da Vrest pe da Gemper dindan 3 eurvezh well-wazh.\nPolitikerezh Tiriadoù ar Rannvro\nPolitikerezh Treuzdougen ar Rannvro\nPolitikerezh niverel ar Rannvro\nKalite ar vuhez hag ar sevenadur\nAn holl strollegezhioù hag ar Stad zo karget eus an endro, gant se e vez graet o lod gant ar Rannvroioù evit gwareziñ an endro ha gwellaat an endro bevañ. E-touez an traoù d’ober kentañ-wellañ e Breizh : klask kaout dour mat en-dro (abaoe miz Genver 2017 emañ ar Rannvro oc’h arnodiñ luskañ-kenurzhiañ politikerezh an dour), evit diorren an energiezhioù nevezadus, merañ hag adaozañ al lastez, forzh pe re e vefent (diwar vremañ eo karget ar rannvroioù da sevel ur brastres-ren war an dachenn-se). Labourat a ra Rannvro Breizh ivez evit gwareziñ ar glad, diorren ar sevenadur hag ar sport war he zachenn a-bezh, hag evit reiñ lañs da yezhoù Breizh.\nEvit gouzout hiroc’h war :\nPolitikerezh Endro ar Rannvro\nPolitikerezh Touristerezh ha Glad ar Rannvro\nPolitikerezh Sevenadur ar Rannvro\nPolitikerezh Sport ar Rannvro\nPolitikerezh Yezh ar Rannvro\nObererezhioù all da seveniñ kentañ-wellañ gant Rannvro Breizh\nDivizet he deus Breizh plediñ gant linennoù stur all, daoust ma ne dennont ket da varregezhioù ret ar Rannvroioù, e-se e kemer perzh en ur raktres e servij an dud hag ar vro.\nPolitikerezh Mor ar Rannvro\nAr politikerezh Europa hag Etrebroadel\nPolitikerezh Ingalded ar Rannvro\nPolitikerezh Deiziataer 21 ar Rannvro\nModifié le Friday, September 28, 2018\nAr C’huzul-rannvro Prezidant Barregezhioù Mont en-dro Budjed Dilennidi Servijoù\nKuzul ekonomikel, sokial hag endro ar Rannvro Roll Ar mont en-dro hag an aozadur anezhañ Ar c’henlabour er Rannvro hag en Europa\nKuzul sevenadurel Kefridioù Mont en-dro Neuz c’hrafek KSB Ar Prezidant An alioù Ar gouestloù Ar studiadennoù Foromoù ha kendivizoù\nL’Association des Régions de France


Morhent Kreizamerika - Wikipedia\nEdo ar mor-se etre Suamerika ha Norzhamerika p'edo Pangea oc'h en em rannañ.\nMorhent Kreizamerika a vez graet gant ar douarourion eus ur mor ha n'eus mui anezhañ abaoe tri milion a vloavezhioù. Lec'hiet e oa el lec'h ma'emañ strizh-douar Panamá bremañ. Dispartiañ a rae neuze Suamerika ha Norzhamerika e daou gevandir distag.\nStummet e voe e-pad ar mezozoeg, da vare rannadur Pangea.\nEnnañ e keje dourioù ar meurvor Habask gant re ar meurvor Atlantel. Dindanañ e kenstoke gorrek ar plakennoù Habask ha Karib (an hini gentañ o vont dindan eben) o krouiñ menezioù-tan danvor, un toullad anezhe o tonet da vout inizi 15 million a vloavezhioù zo. D’an ampoent e save goueled ar mor etrezek ar gorre abalamour da fiñvoù tektonek an div blakenn, o liesaat mod-se an niver a inizi hag a zouaroù diveuz.\nWar-lerc’h, e-kerzh milionoù a vloavezhioù arall e voe leuniet an takadoù etre an inizi gant gouelezennoù o tonet ag an div Amerika ha stummet tamm-ha-tamm an danvez strizh-douar etreze. Liammet e voent da vat 3 milion a vloavezhioù zo, e-kerzh ar Plioken, ha da get eo aet ar morhent a oa etre an daou veurvor.\nAdtapet diwar « https://br.wikipedia.org/w/index.php?title=Morhent_Kreizamerika&oldid=1472292 »\nDouaroniezh ar mor\nKemmoù diwezhañ degaset d'ar bajenn-mañ d'an 4 Ebr 2013, da 18:49.


Ar film hollvrezhonek kentañ sevenet e… 1934 ! – Dispak\nPublished on 26/09/2018 24/08/2020 by Mevena Guillouzic-Gouret\nN’eo ket gwall anavezet gant ar vrezhonegerien, met e 1934 e oa bet troet ar film kentañ e brezhoneg gant ar sevener Jean Epstein, Chanson d’Ar-Mor. Ur sevener polonat awenet gant Breizh e oa.\nGanet eo bet Jean Epstein e 1897 e Varsovia. Goude studioù medisinerezh e Lyon e krog da sevel filmoù e penn-kentañ ar bloavezhioù 1920, a ra berzh-bras e bed ar sinema hag ar filmvarnourien. Teorikour da gentañ-penn, kenlabouret en deus gant pennoù brudet ar mare, Louis Delluc ha Luis Buñuel en o zouez.\nKrouiñ a ra e 1926 e embregerezh dezhañ, Filmoù Jean Epstein, evit bezañ emrenoc’h war ar produiñ. Buan e sav kudennoù arc’hant avat, ha dle forzh pegement a samm ar sevener war e chouk. Divizout a ra neuze mont da Benn-ar-Bed da ziskuizhañ ha da zistanañ, rak boaz e oa da zont da vakañsiñ da Vreizh abaoe 1911.\nFilmañ tud ar vro hag ar mor\nAwenet-bras eo gant ar vro, hag er goañv 1928 e sav ar film Finis Terrae, filmet etre Enez Eusa ha Banneg. Ur stil nevez zo gant ar film-mañ : kentoc’h eget filmañ e studioioù e-giz ma rae betek-neuze e weler amañ skeudennoù gwirion, gant aktourien n’int ket a-vicher ken, met tud ar vro. Breizh hag ar mor a zeu da vezañ un dachenn-c’hoari d’e filmoù : seveniñ a ra Mor’Vran e 1930 ha L’or des mers e 1932.\nN’eo ket disammet diouzh e gudennoù arc’hant siwazh : asantiñ a ra neuze Jean Epstein ober filmoù pe teulfilmoù bruderezh. Seveniñ a ra e 1934 Une visite à l’Ouest-Eclair evit ar gazetenn a zeuio da c’houde da vezañ Ouest-France. D’ar memes koulz, Jean Des Cognets, ezel eus kuzul-evezhiañ l’Ouest-Eclair ha senarier, a c’houlenn digantañ seveniñ ur film all diwar-benn unan eus e zanevelloù : Chanson d’Ar-Mor.\nUr film e brezhoneg penn-da-benn\nDalc’homp soñj emaomp aze c’hoazh e penn-kentañ-tout ar sinema gant komzoù. The Jazz Singer, anavezet evel ar film kentañ gant son, a zo deuet er-maez e 1927 er Stadoù-Unanet. Ur gwir dispac’h teknologel eo, hag adalek deroù ar bloavezhioù 1930 e c’houlenn muioc’h-mui an dud klevout komzoù er salioù teñval. N’eo ket diouzh ar c’hiz ken ar filmoù digomz.\nDivizout a ra neuze Jean Epstein seveniñ ar film Chanson d’Ar-Mor e brezhoneg penn-da-benn, gant sikour ar yezhoniour ha skrivagner Fañch Gourvil, a laboure e L’Ouest-Eclair ivez. E-giz ar filmoù a ra berzh d’ar mare-se ez eus ennañ dreist-holl kanaouennoù, kanet gant an dudenn bennañ (c’hoariet gant ar c’haner Yvon ar Marc’hadour).\nAn istor a zo klasel : Yann-Vari Maodez a zo ur paotr yaouank kouezhet e karantez gant Rozenn, merc’h ur perc’henn pinvidik. Siwazh e rank-hi dimeziñ gant un den ken pinvidik all… Kanañ a ra neuze e dristidigezh.\nN’eus ket bet graet berzh bras ar film pa oa deuet er maez, ha dre ma oa ur film urzhiet gant ar pal brudañ ar vro, gant ur sell folklorel a-walc’h, ne c’heller ket lâret ez eus amañ un oberenn eus ar re wellañ. Koulskoude ez eo ur film a-bouez memes tra, an hini kentañ-tout e brezhoneg penn-da-benn.\nTeulfilmoù brudañ all a reas Jean Epstein goude 1935, en o zouez La Bretagne, ha goude ar brezel e teuas a-benn da seveniñ daou film all c’hoazh : Le Tempestaire e 1947 ha Les Feux de la mer e 1948. Mervel a reas e 1953 da 56 vloaz.\nSkeudenn tapet e-pad prantad filmañ “Chanson d’Ar-mor” – © Cinémathèque Française\nMemor, Sevenadur, SinemaBrezhoneg, Sinema\nPrevious Previous post: Al lojeiz sokial en arvar e Breizh\nNext Next post: Dispak omp !


Post labour Animatour-ez bugaligoù e magouri\nKefridi Kemer a reoc’h ar perzh en ober war-dro ar vugale dre vras war ar pemdez. Kenlabourat a reoc’h gant tud a vicher ar skipailh en ur zoujañ diouzh ar raktres desavadurel ha pedagogel. Trevelloù pennañ : -\tDegemer pep bugel hag e gerent. Ober war-dro o diorren psikologel ha fisikel en ur mod doujus. -\tDiwall ouzh yec’hed, eurvad ha preder ar bugaligoù. -\tTreuzkas keloù pouezus evit ar bugaligoù etre al liesdegemer hag an tiegezhioù -\tKemer perzh en drevelloù pemdeziek : freskaat ar babigoù, fardañ boued, gwalc’hiñ al lienaj, ober ar menaj, renkañ ar salioù buhez -\tDoujañ ouzh reolennadurioù, kerzhadurioù ha lezennoù bed ar bugaligoù Diskirvadur ar gevredigezh hag al liesdegemer Ar gevredigezh Babigoù Bro Roazhon zo kevreet gant ar gengevredigezh Babigoù Breizh. Ur gevredigezh « lezenn 1901 hep pal kenwerzhel » eo. Babigoù Bro Roazhon a sav hag a grou ensavadurioù divyezhek dre soubidigezh evit are vihan-tout e Ill-ha-Gwilen. Brezhoneg eo yezh ar vuhez el liesdegemer. Galleg a zo implijet evit skoazellañ pa eo ret. An eskemmoù gant an tiegezhioù a c’hall bezañ graet e galleg. Oberezioù a zo ijinet evit respont ouzh ezhommoù ispisial ar raktresoù desavadurel ha pedagogel. Divyezhegezh a re vihan-tout hag al liamm gant yezhoù mamm an tiegezhioù zo e-kreizh ar rakrtesoù. An ensavadur implijer a zo anvet « Bisigoù ». Ur vagouri liesdegemer eo. 16 plas a zo evit bugaligoù etre 2 viz ha 4 bloaz. Degemer a reomp ar vugale en ur mod reoliek, pouentel pe dre mallusted. En ur c’harter pouezus evit « politikerezh ar ger Roazhon » emañ ho liesdegemer.\nDoare den Anavezout a reoc’h pedagogiezhioù oberiant. Kustumet oc’h evit sevel un endro ag a lak pep bugel da greskiñ en e lusk. Un den emren, sirius hag aketus oc’h. Labourat en un ensavadur ag a lak an den e kreiz ar raktres a blij deoc’h. Darempredoù mat gant an dud o peus. An TGM Animatour/Animatourez desevadurel bugaligoù a zo tapet ganeoc’h. Skiant-prenet a zo ganoec’h e vefe mat Aes eo evitoc’h labourat war un urzhiater Komz, skrivañ ha lenn a ra brezhonneg en un doare aes (live B2)\nEvezhiadennoù En em ginnig a-raok an 31 a viz Genver 2019 Post da gemer buhan Micher: TGM animatour/ animatourez desavadurel bugaligoù Kevrat: Kevrat didermen (CDI) Amzer-labour: darn-amzer, 25e/sizhun Skiant prenet : neveziad asantet\nFichenn bet kemmet d’an 2019-01-02 10:25:58


Chatni - Wikipedia\n(Adkaset eus Chutney)\nMeur a seurt chutney\nChutney diwar kraoñ koko\nChutney diwar domatez\nChutney diwar vangez\nChutney (hervez an doare-skrivañ saoznek) pe chatni (hindeg: चटनी chaṭnī; ourdoueg: چٹنی chaṭnī) a reer eus ur seurt lipig, skildrenk peurliesañ, a orin eus Indez, hag a vez debret gant meuzioù liesseurt.\nE kement seurt chutney a zo e kaver pimant glas ha fresk e-leizh. Ouzhpenn ez eus frouezh, legumaj, spisoù, ha temzoù-boued. Chutney yen a c'haller fardañ, met diazezet eo al lod brasañ anezho war frouezh poazhet. Sed ar re a gaver an aliesañ :\nchutney diwar kraoñ kokoz\nchutney diwar tamarindez\nchutney diwar vangez, ennañ frouezh glas gant ar plusk\nchutney diwar sitroñs glas, ennañ frouezh klok, gant ar plusk\nEn Europa e c'haller fardañ chutney diwar ar frouezh a gaver, evel aval pe pechez. Ouzhpennañ a reer alies sukr, holen, kignen, jinjebr, fenugrek, koriandrez, koumin hag asafoetida, a-benn reiñ muioc'h a vlaz dezhañ.\nEn India e vez debret chutney kerkent ha fardet. Ennañ e kaver gwinegr, eoul pe chug sitroñs, evit ma vefe aesoc'h da virout pell amzer.\nChutney e broioù India[kemmañ | kemmañ ar vammenn]\nAssam - Chatni gant koriandrez, pinochez, tomatez, delioù-kari, chilli, irvin-ruz, karotez, kokombrez, beterabez, fer, piz-sisez\nAndhra Pradesh — chatni gant kraoñ-koko, koriandrez, red chilli gant grams, tomatez, ognon, ha mangez\nGujarat - athanah ha chatni gant sitroñs temzet kreñv\nHaryana - Chatni tamarind\nHimachal Pradesh — chatni guava hag eggplant\nKarnataka - Kraoñ-koko, koriandrez, green chili, mangez, ognon, kakaouet, tomato, tamarind,ridgegourd.\nKerala - Kraoñ-koko, pudina (mint), urad dal (a kind of legume), mangez, pesked sec'h, chifretez ha chatni gant ognon\nMaharashtra - Chatni hot raw mangez, guramba,panchamrit, Mirachicha Thecha. Chatni fardet gant javaoù (Flax seed), Solapuri Shenga (kakaouet)/red chili powder chatni, Karale (Niger seed) ha kakaouet/kignen\nPanjab - chatni pudina (bent), chatni gant ognon, chatni tamarind, chatni gant mangez\nTamil Nadu - koko, koriandrez, red chilli gant grams, tomatez, ognon ha chatni gant mangez\nUttar Pradesh - koriandrez, kignen, chatni gant bent, mango ha kakaouet dous ha c'hwerv\nBengal ar C'hornôg - Chatni gant frouezh (mangez, prun, avaloù hag abrikez)\nNepal - Chatni gant tomatez ha patatez.\nPenaos fardañ chutney diwar kraoñ koko\nPenaos fardañ chutney diwar avaloù\nPenaos fardañ chutney diwar vangez\nAdtapet diwar « https://br.wikipedia.org/w/index.php?title=Chatni&oldid=1484291 »\nKemmoù diwezhañ degaset d'ar bajenn-mañ d'an 5 Ebr 2013, da 02:15.


Divyezhegezh : diforc'h etre ar stummoù - Wikipedia\nDivyezhegezh : diforc'h etre ar stummoù\nStumm eus an 18 Du 2019 da 09:06\n2 okted ouzhpennet , 2 vloaz zo\nStumm eus an 21 C'hwe 2019 da 20:41 (kemmañ)\nStumm red eus an 18 Du 2019 da 09:06 (kemmañ) (dizober)\nIsrannet e vez an divyezhegezh hiniennel hervez [[barregezh]] an den war bep yezh:\n* ''Divyezhegezh kempouez'' (saoz. 'coordinate bilingualism'): Bep termen pe frazenn a denn e penn an hini a oar an div yezh d'ur mennad disheñvel hervez ar yezh ma vez implijet gantañ. Da skwerskouer, n'eo ket heñvel evit un hini a oar brezhoneg kement hag ar galleg a seurt-mañ ar perzhioù a denn d'ar ger '[[ki]]' diouzh un tu hag ar ger 'chien' diouzh an tu all. Peurliesañ o devez an dud divyezheg-mañ ur [[pouez-mouezh]] pe un [[taol-mouezh]] kreñvig a-walc'h. Alies a-walc'h e vez kavet tud divyezhek a seurt-mañ e [[Kebek]]. Peurliesañ e vez kavet divyezhegezh kempouez pa reer gant div yezh komzet gant kumuniezhioù yezh ha sevenadur hag a chom digemmesk an eil diouzh eben.\n* ''Divyezhegezh kevrennek'' (saoz. 'compound bilingualism'): Disheñvel-tre eo an doare divyezegezh-mañ diouzh an hini displeget a-is rak en darvoud-mañ e tenn ar gerioù heñvelster d'an hevelep mennadoù e penn an dud a ra gant an div yezh-se. Evite, da skwerskouer, e tenn ar gerioù 'ki' hag 'chien' dres d'ar memes tra. Peurliesañ n'o devez kudennoù ebet, pe kalz nebeutoc'h a gudennoù, evit distagañ en un doare reizh pep hini eus an div yezh komzet gante. Kavet e vez an doare divyezegezh-mañ dreistholl el lec'hioù ma vet komzet ur [[yezh bihan-niver]] pe c'hoazh gant tud o deus desket un [[eil yezh]] (L2) en un doare flour ha disi..\n* ''Divyezhegezh digempouez'' (saoz. 'subordinate bilingualism'): En darvoud mat eo ret treiñ eus ar yezh kentañ a-benn kavout ar gerioù hag ar frazennoù en eil yezh. Kavet e vez alies-tre seurt divyezhegezh gant tud a zo o paouez kregiñ da deskiñ un [[eil yezh]] pe n'int ket barrek-tre warni.\nAdtapet diwar « https://br.wikipedia.org/wiki/Dibar:MobileDiff/1856865 »


John Norwood Fisher - Wikipedia\nJohn Norwood Fisher a zo ganet d’an 12 a viz Gwengolo 1965). Izgitarour ar strollad Fishbone e voe. Sennet en deus gitar-bout a-hed istor ar strollad, memes gant mont-dont difin e izili. A drugarez da fisher eo chomet ur seurt groove gant ar strollad, daoust da cheñchamantoù liesseurt a doare-sonerezh. Embarzhet eo ivez en ur raktres all, Trulio Disgracias. Ur raktres solo en deus kaset a-benn nevez ‘zo, Woody Weedstraw e anv.\nAnavezet eo Fisher evit e bennwisk ispisial (moal gant un dread e penn e glopenn) hag evit gwiskañ brozoù (pe ur sac’h-lastez) war al leurenn.\nLevezon Fisher[kemmañ | kemmañ ar vammenn]\nLevezonet en deus Fisher un tamm mat eus sonerien ar bloavezhioù 1990. An izgitarour P-Nut, eus ar strollad 311 an hini eo a lavaras e oa bet techet da zeskiñ gitar-boud war-lerc’h bezañ bet gwellet Fisher o seniñ. INSPIRE e oa gant doare Slapping an izgitarour. P-Nut, dre zro, a levezonas doare ha dafar seniñ Dirk Lance eus ar strollad Incubus. Ul levezon war Trevor Dunn a Mr Bungle en doe ivez.\nAdtapet diwar « https://br.wikipedia.org/w/index.php?title=John_Norwood_Fisher&oldid=1305640 »\nKemmoù diwezhañ degaset d'ar bajenn-mañ d'an 19 Eos 2012, da 01:18.


Trede levr - XXXIX - Wikimammenn\nTrede levr - XXXIX\n◄ Penaoz e tleer en em lakaat e reiz vad e-kenver ann traou a-ziaveaz, ha goulenn skoaz digant Doue pa vezer war-nez koueza er pec’hed Trede levr - XXXIX Ann den n’en deuz netra a vad anez-han he-unan ha ne hell ket en em veuli euz a netra ►\nNAVED KENTEL HA TREGONT.\nArabad eo d’ann den en em rei da draou ar bed ha beza mall gant-han.\n1. — Jezuz-Krist. — Va map, list atao etre va daouarn kement tra hoc’h euz ; pa vezo deuet ann amzer, me a zigaso anezho da vad. Gortozit va gourc’hemenn enn ho kenver, hag e welot pe vad a zeuio d’e-hoc’h ac’hano\n2. — Ann ene mad. — Aotrou, va Doue, lakaat a rann a galoun vad pep tra etre ho taouarn, rak n’ounn ket ac’hanoun va-unan evit mont war gresk er mad. A-ioul ec’h hellfenn-me beza dibreder e-kenver ann traou a dle c’hoarvezout, a-ioul ec’h hellfenn en em rei hep dale pell d’ar pez a blij gan-e-hoc’h !\n3. — Jezuz-Krist. — Aliez ann den a vez mall braz gant-han, va map, kaout ar pez en deuz c’hoant. Pa en deuz bet hervez he c’hoant, siouaz d’ezhan, ann den a zistro diwar he venoz, o veza ne oufe he galoun en em staga pell amzer oc’h netra e-bed : breman eo douget d’ann dra-man, ha bremaik d’ann dra-hont. Ne d-eo ket eta eunn nebeud a dra en em zilezel he-unan, ha pa ve zoken enn traou ar re zistera.\n4. — Mar teu d’en em zilezel he-unan, ann den a ia e gwirionez war gresk er mad ; ann den en em zilez he-unan en deuz ar gwir frankiz a galoun hag a vev enn eur fisians ar vrasa.\nSiouaz, ann drouk-spered hon enebour koz, a zo a-enep da gement tra vad zo, ne baouez da zigas temptasionou d’e-omp ; noz-deiz ema o stegna he rouejou evit lakaat ann den da goueza, mar gell, pa ne vezo ket war evez. Pedit eta ha bezit war evez, eme ann Aotrou Doue, gant aoun na gouezfac’h enn demptasion.\nE-mesk traou ar bed e vez beac’h war ann ene, pa ne daol ket evez, piz out-han he-unan. N’euz hano e-bed aman euz ann temptasionou hon euz diwarbenn kreski hor madou, petra-bennag ma’z int braz ha stank, petra-bennag ma tinerzont ann ene peurliesa. Pa ne vezont ket kre a-walc’h evit dinerza ann ene, setu e teuont da zizec’ha ar galoun, da zalla ar spered enn eur he zistrei dioc’h Doue ha dioc’h brasa tra zo, dioc’h ar zilvidigez. Er stad-ze ann den a zo dalc’het bemdez gant eunn dra-bennag a fell d’ezhan da ober hep dale pell ; ha neuze, war zigarez kement-se, hag hep gouzout d’ezhan, neuze ez a da heul al labouriou ma’z eo boaz diout-ho, hag e tilez nebeud a nebeud Kement tra a vag enn-han doujans Doue : dilezel a ra al levriou santel, ar beden hag he zleadou kristen. Er c’hiz-ze eo e tremen he vuez e-kreiz ar prederiou hag al labouriou, enn eur ankounac’haat ann dra hep-ken a zo red. Ar c’hlenvejou ne d-int ket evit he zihuna, ne zelaou kuzul na kelenn e-bed. Abars nemeur ann ankou a sko hag a stlej anezhan dirak ar Barner-braz : amzer am euz roet d’e-hoc’h, eme-z-han ; pe seurt vad hoc’h eus-hu great ? Na pebez glac’har ! Gwelet a ra enn eunn taol lagad, gwelet a ra en deuz tremenet tregont, daou-ugent pe tri-ugent vloaz e-kreiz traou ar bed ; ne wel netra ken. Evit silvidigez he ene, siouaz d’ezhan, ne oa hano e-bed anezhi. Re zivezad eo breman evit dont da ober netra ; kaer en deuz, stad he ene a zo evel ma vezo da viken.\nMar am c’hredit, sonjit dreist pep tra er pez a bado keit ha Doue. Klaskit da genta rouantelez Doue hag he wirionez ; ha neuze ann traou all a vezo roet d’e-hoc’h oc’h-penn. Mougit enn ho kaloun pep c’hoant evit ann traou a dremen, ho pezet fisians e Doue, na c’hoantait nemet ar pez a blij d’ezhan, nemet evel ma fell d’ezhan ha nemet pa fell d’ezhan e ve. Setu aze ar pez a zigas ar peoc’h enn ene hag ar gwir fisians enn amzer diveza.\nAdtapet diwar « https://br.wikisource.org/w/index.php?title=Trede_levr_-_XXXIX&oldid=93452 »\nKemmoù diwezhañ degaset d'ar bajenn-mañ d'an 6 Her 2016, da 12:42.


Ar c’had hag ar vran – Radio Naoned\nAr c’had hag ar vran\nDiaes eo ar vuhez pa vezer ur c’had a varv gant an aon rak pep tra, rak netra. Da belec’h mont ? Dre chañs en deus Wabasso ur mignon, ar vran veur.\nEn e gavell e oa endeo Samnoun ur chaseour a-zoare. Divizet en deus mont da chaseal an tri heol a graze an douar, ha graet en deus mat.\nAtersadenn Gilles Servat : Deuet eo ‘maez ur bladenn nevez\nAtersadenn Jerom Bouthier : Stummañ kelenerien·ezed war ar gallaoueg


Gant ar ger Tír na nÓg e tegouezher amañ. Evit sterioù all ar ger, gwelit Tír na nÓg (disheñvelout).\nOisín. Taolenn gant François Gérard.\nOisín ha Niamh en o beaj da Tír na nÓg, skeudenn gant Stephen Reid e The High Deeds of Finn gant T. W. Rolleston (1910).\nTír na nÓg (distaget [tʲiːɾˠ n̪ˠə ˈn̪ˠoːɡ]) a dalvez, en iwerzhoneg, « Douar ar re yaouank». Bez' ez eo « ur bed all », ur bed mojennel a zo anv anezhañ e gwengelouriezh Iwerzhon.\nUn enezenn eo Tír na nÓg, pell er c'hornôg. Hir ha kalet eo ar veaj da vont di, pa ne vezer ket pedet gant ur bansidhe, kannadez an doueed. Tír na nÓg n'eo ket ul lec'h evit ar vrezelourien pe an harozed lazhet en emgann, met kentoc'h un doare paradoz war an douar, annezet gant boudoù dreistnatur, ha ma c'hoarvezas gant moraerien pe venec'h en em gavout eno dre eurvad e-pad o beajoù.\nEr Grennamzer e konter ez eas di meur a vanac'h. Er « bed all »-se e chomer yaouank, kreñv ha brav, da viken, n'eus na marv na kleñved, ha ne dremen ket an amzer. Ne vez na naon na sec'hed gant an nen, ha laouen e vez an holl, o vevañ e-kreiz ar sonerezh hag ar plijadurioù all.\nMeur a vanac'h a zegouezhas eno e kontadennoù an echtrae (avantur) pe an immram (an treizh), brudet er Grennamzer.\nKaoz a vez eus Tír na nÓg e meur a vojenn : eno e reas ar bobl anvet Tuatha Dé Danann hec'h annez, goude m'he doa ranket kuitaat Iwerzhon. Eno e vevas, ur pennad, an haroz Oisín a oa bet kaset di gant Niamh he Blev Aour. Goude ur pennad amzer e fellas da Oisín distreiñ d'ar gêr, met nouspet bloavezh warn-ugent a oa tremenet abaoe m'en doa kuitaet Iwerzhon. Ne c'halle ket kuitaat Tír na nÓg, anez mervel.\nGant Niamh e voe profet dezhañ ur marc'h hud. Gantañ e c'halle Oisín kuitaat ar « bed all », met rankout a rae chom war e varc'h atav : ma tiskennje diwar e varc'h e varvje. Oisín ne selaouas ket kuzul Niamh avat ha mont a reas e poultrenn kerkent ha diskennet diwar e varc'h war zouar Iwerzhon.\nHervez ar vojenn en doa bet amzer da gontañ e istor da sant Padrig ha da gofesaat (ha kaout an absolvenn evel-just) a-raok mervel, en Ail Finn, e kontelezh Ros Comáin.\nKontadennoù all par d'ar vojenn a gaver dre ar bed, evel hini Urashima Tarō\n1 El lennegezh vrezhonek\nSed amañ da-heul Tristan oc'h ober meneg eus Tír na nÓg, dindan bluenn Langleiz, e-barzh Tristan hag Izold (Al Liamm, 1972, pajennoù 74 ha 191) :\n« [...]... Bro eurus Ar-Re-Vev, sklerijennet gant un heol n'eo ket eus ar bed-mañ : Tir-Na-N-Og, douar ar yaouankiz peurbadus... »\nTostaat a ra diwezh hon trubuilhoù ha n'hon eus mui pell-amzer da c'hortoz an droiad hir-se hon degaso a-gevret da Dir Na N'Og ; Tir Na N'og, Douar Ar Re Yaouank !...\nTír na nÓg, anv roet d'ur vag .\nIrish Myths and Legends, Lady Gregory, London, 1999\nEarly Irish myths and sagas, London 1981\nTír na nÓg (saozneg)\nJames MacKillop, Dictionary of Celtic Mythology, Oxford University Press (1998)\nAdtapet diwar « https://br.wikipedia.org/w/index.php?title=Tír_na_nÓg&oldid=1942088 »


Région_Bretagne - Ur steuñv nevez-flamm evit ar sinema\nUl lec’h ma vez sevenet kalz filmoù eo Breizh (389 devezh filmañ e 2018), oberiant ha liesseurt eo filierenn ar sinema enni, frammet mat eo ha diazezet eo war un tregont kevredad produiñ bennak. Filmoù hir, berr, faltazi, teulfilmoù pe filmoù bevaat diouzh an teknik stop motion : bep bloaz e vez rastellet prizioù er festivalioù, gant se e weler ez eus birvilh e Breizh, ar pezh na vez ket gwelet er rannvroioù all.\nKoulskoude e vez kevezerezh bras er bed-se a-fet ekonomiezh ha teknologiezh, ha tolpet eo an traoù e Pariz (95% eus ar pezh a vez produet), rak-se ne vez ket aesaet an traoù d’ar re a zo war ar vicher e Breizh, pell ac’hano. Se zo kaoz ez eus bet divizet gant ar Rannvro, a vez skoazellet 110 oberenn (3 M€) bep bloaz ganti well-wazh, kendivizout gant obererien ar filierenn-se abalamour da adwelet he strategiezh, da lakaat anezhi da vont diouzh ezhommoù ar marc’had a vez o telc’her cheñch, dezhi da vezañ solutoc’h.\nSkoazelloù kreñvoc’h ac’hann da 2021\nHervez ar sturfollenn nevez e vo adwelet penn-da-benn an doare ma vez graet gant ar Rannvro abalamour da vont diouzh an dalc’hoù a sell ouzh ar c’hresk er filierenn-se. Lakaet e vo kement-se e pleustr adalek an hañv a zeu.\n1 – Ur font skoazell d’ar c’hrouiñ adwelet gant ur budjed kresket (eus 3 M€ da 4,4 M€ ar bloaz e 2021) ; fellout a ra d’ar Rannvro lakaat anezhañ da vezañ sklaeroc’h ha dedennusoc’h, dibab an oberoù a vo skoazellet en un doare ha ne vo ket ken strizh, anez ankouaat delc’her kont bepred eus kalite ar raktresoù, eus ar pezh a zegasont d’an ekonomiezh hag eus o liamm gant Breizh.\n2 – Klask en Europa : fellout a ra d’ar Rannvro kaout un tamm pouez e bed ar c’hleweled ha bezañ gouest da vont da glask raktresoù e Frañs hag er broioù all hag a vefe mat evit ar filierenn e Breizh.\n3 – Ur programm sikourioù arc’hant (600 000 € en ur ober 3 bloaz) evit an embregerezhioù a zo o kreskiñ : ur gwir filierenn ekonomikel eo ar sinema hag ar c’hevredadoù produiñ a zo stag outañ, pe e vefent embregerezhioù bihan hag etre pe bihan-tre, hag a c’hallo kaout digant ar Rannvro ar sikourioù a zo anezho dija, diouzh ar stad hag ar ment m’int en em gavet : en em frammañ, neveziñ, kevelerezhioù, marc’hadoù nevez...\n4 – Ur steuñv stummañ evit ar filierenn : ar pal eo mont war varrekaat, solutaat ar micherioù, ar chemet, micherelaat an obererien, deskiñ an doareoù nevez, degemer obererien yaouank... Fellout a ra d’ar Rannvro degas traoù nevez war ar poent-se hag e-sell emañ da labourat gant frammoù evel Ty Films ha Groupe Ouest evit a sell ouzh an doareoù nevez da skrivañ, lakaomp.\nPetra e oa ar sinema e Breizh e 2018 ?\n389 devezh filmañ evit 234 film sikouret gant ar burev rannvroel « Degemer skipailhoù filmañ », krouet e 2005\n2 000 post-labour dre vras er filierenn-se hag un tregont kevredad produiñ oberiant bennak\n112 oberenn sikouret dre ar FACCA (etre 3 000 € ha 200 000 € skoaziadoù), war 345 goulenn\n119 sinema (298 skramm), en o mesk 103 er rumm Arz & Esae, a vez darempredet muioc’h eget ar pezh a weler e Frañs well-wazh\nE-barzh ar gevredigezh Filmoù e Breizh eo bodet an dud a labour war dachenn ar sinema : sevenerien, produerien, teknikourien, komedianed...\nBudjed evit ar filierenn sinema & kleweled : eus 6,7 M€ e 2018 da 8,6 M€ e 2021\nStrategie cinema Région Bretagne 208.16 KB\nPublié le Friday, March 29, 2019


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/282 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/282\nIsrael, sicourit ac’hanomp. He-man eo an den hag a brezeg en pep leac’h, ha dirag an holl, a-enep ar bobl a Israel, a-enep al lezen, hag a-enep al leac’h-man ; hag ouzpen-ze, digasset hen deuz c’hoas Greked en templ, hag hen deuz profanet al leac’h santel-man. (29) Rag gwelet ho doa araog Trophimus euz a Ephesus en kear ganthan, hag e credent hen doa digasset Paol anezhan ebarz an templ. (30) Hag ar gear holl en em zavaz, hag ar bobl a ziredaz di ; ha goude beza croget en Paol, e treinjont anezhan er meaz euz an templ ; ha kerkent e oe serret an norojou.\n(31) Mes, evel ma klaskent laza anezhan, e teuaz ar vrud da gabiten ar c’hohort e oa ar gear a Jerusalem holl en dizurz. (32) He-man a gemeraz rag-tal ganthan soudarded ha kantenerien, hag a redaz etrezeg enhe ; ha pa veljont ar c’habiten hag ar zoudarded, e paouezjont da skei gant Paol. (33) Neuze ar c’habiten a dostaaz, hag a grogaz enhan, hag a gommandaz hen eren gant diou chaden ; ha goudeze e c’houlennaz piou e oa, ha petra hen doa great. (34) Mes e-touez ar bobl darn a grie en eun doare, darn en eun doare all ; dre na helle ket eta gouzout netra a zur, gant an drouz a oa, e commandaz kas anezhan d’ar c’hastel. (35) Ha pa oe erruet Paol var ar scalierou, e rankaz ar zoudarded hen dougen, abalamour da goler ar bobl, (36) rag eur bobl vraz az ea var he lerc’h, en eur grial : Laka anezhan d’ar maro !\n(37) Pa oa Paol o vond da antren er c’hastel, e lavaraz d’ar c’habiten : Ha permetet eo d’in lavaret eun dra d’id ? Hag he-man a lavaraz : Gouzoud a rez eta ar gregach ? (38) Ha n’e ket te eo an Ejyptian-ze pehini, an deiziou diveza-man, hen deuz lakeat ar bobl da zevel, hag hen deuz kasset ganthan d’an dezert pevar mil dorfetour ? (39) Paol a respontaz : Me a zo eur Judeo, euz a Dars, ar gear vrudet-se euz a Cilicia ; da bedi a ran stard da lezel ac’hanoun da gomz ouz ar bobl. (40) Ha pa hen doe permetet dezhan, Paol, oc’h en em zerc’hel en he za var ar pazennou, a reaz sin gant he zorn d’ar bobl ; ha pa ho doe roet peoc’h, e komzaz en langach hebrach, hag e lavaraz :\nTUD breudeur ha tadou, selaouit breman ar pez\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/282&oldid=125395 »